Psykisk terror, seksuelle krænkelser og overgreb var ifølge flere mediers afsløringer en del af hverdagen i DR Pigekoret under frederikshavneren Tage Mortensens ledelse. I hjembyen er en vej opkaldt efter ham som hyldest, men nu vil kommunen ændre på det.

Tage Mortensen stoppede som chefdirigent for Danmarks Radios Pige Kort i år 2000 og døde året efter. Hans navn lever videre, og i hjembyen Frederikshavn blev han for cirka 10 år siden hædret, da en villavej blev opkaldt efter ham. Men historien om den afdøde chefdirigent skal skrives om. Hyldesten er forstummet, og i stedet er der kommet en række afsløringer frem, fortalte en del af de piger, som var i DR's Pigekor under Tage Mortensens ledelse. De tidligere medlemmer har berettet om uønskede befamlinger, niv i brystvorter, kys og ekstremt sprogbrug. - Der var en masse voksne mennesker omkring koret, som lukkede deres øjne og deres munde for, hvad der foregik. Der er et stort svigt – det vil jeg sige som tidligere kormedlem, har operasanger Susanne Elmark fortalt til Ekstra Bladet. Hun er en af flere kvinder, som nu fortæller deres historie. De har ligeledes delt deres oplevelser i forbindelse med en advokatundersøgelse, som DR igangsatte tidligere på året om krænkelserne i DR Pigekoret. Generaldirektør beklager DR's øverste chef, Maria Rørbye Rønn, reagerede onsdag aften på de voldsomme beretninger. - Det er dybt, dybt beklageligt, og det er ufatteligt trist, at nogen har måttet opleve de ting, der beskrives. Det kan jeg ikke sige tydeligt nok, skrev generaldirektøren på Twitter. I Frederikshavn Kommune er borgmesteren klar til at pille vejskiltet med Tage Mortensens navn ned og finde et nyt vejnavn, hvis beboerne på vejen ønsker det. - Vil vil gerne tale med borgerne. De skal være med til at bestemme om vejen stadig kan hedde Tage Mortensens Vej, eller om vi skal ændre navn, fordi det ikke er værdigt at have en vej, som hedder det, siger borgmester Birgit S. Hansen (S). Beboere vil have navnet ændret Vejen blev for snart 10 år siden navngivet efter Tage Mortensen, som en hyldest til ham for sit arbejde som chefdirigent for Danmarks Radios Pigekor i 35 år. - I lyset af de ting, som er blevet skrevet, så er det selvfølgelig uheldigt, at vejen hedder, som den gør, siger Helle Monica Krog, som bor på Tage Mortensens Vej i Frederikshavn. Og så hos naboen Kenny Gottlieb er der opbakning til at finde et nyt vejnavn. - Med de skandaler, som der florerer, så gør det da lidt sværere at sige, at jeg bor på Tage Mortensens Vej, siger Kenny Gottlieb.